ORDE do 12 de marzo de 2007 pola que se modifican as bases reguladoras para a concesión, en réxime de concorrencia competitiva, de subvencións aos proxectos colectivos de xestión integral para o aproveitamento dos recursos mariños en Galicia, aprobadas por Orde do 30 de decembro de 2005, e se convocan para 2007.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 09/04/2007

Mediante orde da Consellería de Pesca e Asuntos Marítimos do 30 de decembro de 2005 (DOG nº 1, do 2 de xaneiro de 2006) establecéronse as bases reguladoras para a concesión, en réxime de concorrencia competitiva, de subvencións a proxectos colectivos de xestión integral para o aproveitamento dos recursos mariños en Galicia, e procedeuse á súa convocatoria para 2006.
A finalidade destas axudas é fomentar aquelas iniciativas que contribúan ao desenvolvemento sustentable da actividade económica derivada da explotación dos recursos pesqueiros e marisqueiros, e que partan dos sectores máis directamente implicados, entendendo por tales as entidades de interese colectivo definidas na Lei 6/1993, do 11 de maio, de pesca de Galicia, como calquera forma asociativa de dereito público ou privado, tales como confrarías, asociacións, cooperativas e organizacións constituí
das por produtores de base e organizadas para desenvolveren actividades consideradas na dita lei.
O seu obxecto intégrase no marco de actuación do Regulamento (CE) nº 2792/1999 do Consello, do 17 de decembro, polo que se definen as modalidades e condicións das intervencións con finalidade estrutural no sector da pesca (DOCE do 30-12-1999), que contempla no artigo 15 as accións realizadas polos profesionais, definidas como accións de interese colectivo e de duración limitada en campos que normalmente non lle corresponden á empresa privada, realizadas coa contribución activa dos propios profesionais ou levadas a cabo por organizacións que actúen no nome dos produtores, que contribúan á consecución dos obxectivos da política pesqueira común.
A esta convocatoria presentáronse preto de 140 propostas de actuación, que en función do seu obxecto, poden encadrarse en asistencia e orientación técnica para implantación de medidas de xestión dos recursos pesqueiros e marisqueiros; control de acceso ao recurso; acondicionamento e rexeneración de bancos marisqueiros para a mellora da súa produtividade; instalacións ou equipamentos experimentais para a cría ou cultivo de especies; proxectos de investigación e estudos sobre o estado das zonas de produción e os recursos; mellora da comercialización; divulgación; información e formación; e
fomento do turismo como actividade de diversificación dos ingresos do sector pesqueiro. Esta diversidade de obxectos, que implica pola súa vez diversidade de conceptos de gasto, de axentes implicados, e da temporalización dos investimentos, engadiu dificultades á hora de valorar comparativamente e priorizar os proxectos para a súa selección.
Aínda que o Programa Operativo do Instrumento Financeiro de Orientación da Pesca (IFOP) rematou en 2006, a data límite de subvencionabilidade dos gastos financiados con estes fondos abrangue ata o 31 de decembro de 2008, o que permitirá a asunción de novos compromisos de gasto no 2007 e 2008 sempre que o pagamento final se realice con anterioridade a aquela data. Por outra banda, con data do 15 de agosto de 2006 publicouse no DOUE o Regulamento (CE) 1198/2006, do Consello, do 27 de xullo de 2006, relativo ao Fondo Europeo de Pesca, que define o marco de apoio comunitario en favor do desenvolvemento sustentable do sector pesqueiro, das zonas de pesca e da pesca interior, cun período de programación entre o 1 de xaneiro de 2007 e o 31 de decembro de 2013. Entre outras, o FEP poderá financiar medidas de interese público que se apliquen co apoio activo dos propios operadores ou de organizacións que actúen en nome dos produtores ou doutras organizacións recoñecidas polo Estado membro,
configurando así unhas posibilidades de intervención nun ámbito moi similar ao establecido polo artigo 15 do Regulamento (CE) nº 2792/1999.
Considerando que os proxectos subvencionados ao abeiro da Orde do 30 de decembro de 2005 son acordes co espírito e finalidade tanto do IFOP como do novo FEP, cómpre manter esta liña de actuación, polo que mediante a presente orde se procede a convocar as ditas axudas para o ano 2007 con cargo aos créditos do programa operativo IFOP. Porén, ao coexistiren dous instrumentos financeiros en vigor susceptibles de amparar as mesmas accións, coa finalidade de distribuír eficientemente os recursos dispoñibles, evitar duplicidades e simplificar a presentación e valoración dos proxectos, limítase o obxecto desta convocatoria a aquelas liñas de actuación que tiveron unha maior demanda na convocatoria anterior e cuxa execución se considera máis urxente, de xeito que outras medidas menos perentorias poidan ser atendidas suficientemente coas novas liñas de intervención que se poñan en marcha ao abeiro do Fondo Europeo da Pesca. Esta limitación posibilita concretar e delimitar máis claramente que
gastos resultan subvencionables e non subvencionables, á vez que exixe unha reformulación dos criterios de valoración, que se adaptan ás peculiaridades dos proxectos que poderán presentarse. Por último, nesta orde modifícanse certos aspectos formais e procedementais das bases reguladoras, que se publican integramente co fin de mellorar a seguranza xurídica para os cidadáns e a celeridade e obxectividade na tramitación.
Por todo o antedito, facendo uso das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Modificación das bases reguladoras da orde da Consellería de Pesca e Asuntos Marítimos do 30 de decembro de 2005.
Modifícanse as bases reguladoras para a concesión das subvencións a proxectos colectivos de xestión integral para o aproveitamento dos recursos mariños en Galicia, aprobadas por orde da Consellería de Pesca e Asuntos Marítimos do 30 de decembro de 2005. As bases modificadas recóllense como anexo á presente orde.
Artigo 2º.-Convocatoria.
Convócanse as subvencións para o obxecto e conforme as bases reguladoras aprobadas nesta orde, para o ano 2007.
Artigo 3º.-Crédito orzamentario.
1. As subvencións concederanse con cargo á aplicación orzamentaria 14.02.723A.770.1, xestión integral dos recursos mariños da Lei de orzamentos xerais da Comunidade Autónoma de Galicia para o ano 2007.
2. O importe máximo de concesión destas subvencións para 2007 é de un millón setenta e un mil setecentos dez euros (1.071.710 euros), cofinanciados pola Unión Europea a través do Instrumento Financeiro de Orientación Pesqueira (IFOP) na súa medida 83.44 (accións realizadas polos profesionais).
3. Este importe, así como as aplicacións a que se impute, poderán ser ampliados en función das dispoñibilidades orzamentarias derivadas da incorporación de crédito de anualidades anteriores sen que iso dea lugar á apertura de novo prazo de presentación de solicitudes, salvo indicación expresa en contrario na orde que se publique para o efecto.
Artigo 4º.-Solicitudes.
1. O modelo de solicitude é o que se establece como anexo I ás bases reguladoras.
2. O prazo de presentación de solicitudes será dun mes contado a partir do día seguinte á publicación desta orde no Diario Oficial de Galicia.
Artigo 5º.-Prazo para realizar e xustificar os investimentos.
1. Consideraranse gastos subvencionables os incluídos no artigo 6 das bases reguladoras, que sexan realizados dentro do exercicio 2007 e efectivamente pagados. Cando na data de solicitude non estiveren iniciados os traballos, o solicitante está obrigado a comunicarlle o seu inicio, coa anticipación suficiente, á correspondente delegación territorial da Consellería de Pesca e Asuntos Marítimos.
2. A data límite para presentar a xustificación dos investimentos subvencionables no que atinxe ao cobro da subvención é o 1 de decembro de 2007, tendo en conta o disposto no artigo 20.1º a), número 6, das bases reguladoras.
Disposicións adicionais
Primeira.-Deléganse nos delegados territoriais da Consellería de Pesca e Asuntos Marítimos as atribucións en materia de resolución dos procedementos de concesión, de revogación e reintegro das subvencións, de modificación destas, de anticipo de pagamento, e dos sancionadores que procedan (agás cando a competencia resida no Consello da Xunta de Galicia), referidos aos proxectos obxecto desta convocatoria e incluídos integramente dentro do ámbito territorial de cada delegación.
Segunda.-En todo o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e os preceptos básicos da Lei 38/2003, do 17 de novembro, xeral de subvencións, e do seu regulamento.
Disposicións derradeiras
Primeira.-Facúltase o director xeral de Recursos Mariños para ditar as resolucións necesarias para o desenvolvemento e aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de marzo de 2007.
Carmen Gallego Calvar
Conselleira de Pesca e Asuntos Marítimos
ANEXO
Bases reguladoras para a concesión, en réxime de concorrencia competitiva, de subvencións aos proxectos colectivos de xestión integral para o aproveitamento dos recursos mariños en Galicia.
Capítulo I
Disposicións xerais
Artigo 1º.-Obxecto.
Esta orde ten por obxecto o establecemento das bases reguladoras para a concesión, en réxime de concorrencia competitiva, de subvencións aos proxectos colectivos de xestión integral para o aproveitamento dos recursos mariños en Galicia.
Artigo 2º.-Marco normativo.
Para o outorgamento e execución das subvencións reguladas nesta orde observarase o disposto nas normas seguintes:
a) Regulamento (CE) nº 2792/1999 do Consello, do 17 de decembro, polo que se definen as moda
lidades e condicións das intervencións con finalidade estrutural no sector da pesca, modificado polo Regulamento (CE) nº 1451/2001 do Consello, do 28 de xuño de 2001, o Regulamento (CE) nº 179/2002 do Consello, do 28 de xaneiro de 2002, o Regulamento (CE) nº 2369/2002 do Consello, do 20 de decembro de 2002 e o Regulamento (CE) nº 1421/2004 do Consello, do 19 de xullo de 2004.
b) Preceptos básicos da Lei 38/2003, do 17 de novembro, xeral de subvencións.
c) Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro e modificada polas leis 8/1999, do 30 de decembro, 5/2000, do 28 de decembro, 3/2002, do 29 de abril, 7/2002, do 27 de decembro, 9/2003, do 23 de decembro, e 14/2004, do 29 de decembro.
d) Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
e) preceptos básicos do Real decreto 887/2006, do 21 de xullo, polo que se aproba o regulamento da Lei 38/2003, do 17 de novembro, xeral de subvencións.
f) Lei 4/2006, do 30 de xuño, de transparencia e boas prácticas na Administración pública galega.
Artigo 3º.-Beneficiarios.
1. Poderán ser beneficiarios das subvencións as entidades de interese colectivo definidas na Lei 6/1993, do 11 de maio, de pesca de Galicia, como calquera forma asociativa de dereito público ou privado, tales como confrarías, asociacións, cooperativas e organizacións constituídas por produtores de base e organizadas para desenvolveren actividades consideradas na dita lei.
2. Non poderán obter a condición de beneficiario aquelas entidades en que concorra algunha das circunstancias sinaladas no artigo 13, parágrafos 2 e 3, da Lei 38/2003, do 17 de novembro, xeral de subvencións.
3. As entidades sinaladas no parágrafo primeiro deste artigo poderán concorrer de xeito individual ou conxuntamente. Neste último caso, deberán facer constar expresamente na solicitude que compromisos corresponderán a cada unha delas na execución das accións, así como o importe da subvención solicitada que corresponderá a cada unha delas. En calquera caso, deberá nomearse un representante ou apoderado único da agrupación, que será unha das entidades solicitantes, con poderes bastantes para cumprir as obrigas que como beneficiario corresponden á agrupación. Os compromisos de participación conxunta, así como o nomeamento de apoderado, deberán ratificarse mediante documento outorgado ante o órgano de xestión, unha vez notificada a concesión da axuda.
4. En caso de incumprimento por parte dunha agrupación de entidades, consideraranse responsables todos os beneficiarios integrados nela, en relación coas actividades subvencionadas que se comprometesen a realizar, ou solidariamente cando non for posible determinar o alcance das obrigas correspondentes a cada un deles.
5. A agrupación non poderá disolverse ata que transcorra o prazo de prescrición previsto nos artigos 39 e 65 da Lei 38/2003, do 17 de novembro, xeral de subvencións, segundo establece o artigo 11 desta lei.
Artigo 4º.-Obrigas dos beneficiarios.
1. Os beneficiarios, ao formalizaren a súa solicitude, sométense voluntariamente ao cumprimento das condicións que se establecen nesta orde para a concesión e pagamento das subvencións, así como ao cumprimento dos requisitos estipulados na normativa de aplicación a estas.
2. Os beneficiarios deberán:
a) Facilitar toda a información que lles sexa requirida en relación ás subvencións e someterse ás actuacións de comprobación que deba efectuar a entidade concedente, así como aos órganos de fiscalización e control da comunidade autónoma, da Administración xeral do Estado e da Unión Europea.
b) Acreditar, mediante declaración responsable, que non teñen pendente de pagamento ningunha obriga por reintegro de subvencións.
c) Comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas.
d) Acreditar, con anterioridade a ditarse a proposta de resolución de concesión, que se encontran ao día das súas obrigas tributarias estatais e autonómicas e da Seguridade Social, así como que non teñen pendente de pagamento ningunha outra débeda, por ningún concepto, coa Administración pública da comunidade autónoma.
e) No caso de proxectos conxuntos, ratificar ante o órgano de xestión o acordo de colaboración para a execución do proxecto, unha vez notificada a concesión da axuda.
f) Destinar os bens subvencionados ao fin concreto para que se conceda a subvención durante un período mínimo de cinco anos, no caso de bens inscritibles nun rexistro público, e de dous anos nos demais casos.
g) Conservar os documentos xustificativos da aplicación dos fondos recibidos durante un mínimo de cinco anos desde a percepción do último pagamento, para os efectos de comprobación e control.
h) Darlle a axeitada publicidade ao carácter público do financiamento do investimento realizado con expresa mención da participación do fondo IFOP, nos termos establecidos no Regulamento (CE) 1159/2000, da Comisión, do 30 de maio de 2000,
sobre as actividades de información e publicidade que deben levar a cabo os estados membros en relación coas intervencións dos Fondos Estruturais.
3. De acordo co establecido no artigo 43 da Lei 14/2006, de orzamentos xerais da comunidade autónoma para 2007, a presentación da solicitude de concesión de subvención comportará a autorización ao órgano xestor para solicitar as certificacións que deban emitir a Axencia Estatal de Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, co fin de acreditar que o solicitante está ao día nas obrigas tributarias e coa Seguridade Social e que non ten pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, se por razóns técnicas ou doutra índole estes certificados non puideren ser obtidos polo órgano xestor, poderán serlle requiridos ao interesado.
Artigo 5º.-Proxectos obxecto de subvención.
1. Poderán ser obxecto de subvención de conformidade con esta orde os proxectos colectivos de investimento para a xestión integral dos recursos mariños dentro das augas interiores da Comunidade Autónoma de Galicia, referidos a un dos aspectos seguintes:
a) Asistencia técnica para a implantación de técnicas de semicultivo ou outras medidas técnicas para a mellora da xestión dos recursos, tales como elaboración de plans de explotación, elaboración de proxectos de rexeneración de zonas de produción, e outros. As entidades beneficiarias de subvención por este concepto quedarán obrigadas á realización das actividades que se sinalan no anexo IV.
b) Control de acceso ao recurso. As entidades beneficiarias de subvención por este concepto quedarán obrigadas á execución das accións nas condicións que se sinalan no anexo V.
De ser o caso, presentarase un proxecto por cada unha das accións sinaladas neste parágrafo.
2. Para teren acceso a estas axudas os investimentos deberán cumprir as condicións seguintes:
a) Contribuír ao efecto económico duradeiro da mellora estrutural procurada.
b) Ofrecer unha garantía suficiente de viabilidade técnica e económica.
c) Evitar efectos prexudiciais, en particular, o perigo de creación de capacidades de produción excedentarias.
d) Dispor das preceptivas concesións, autorizacións, permisos ou licenzas para levar a cabo os investimentos previstos e a súa posterior entrada en produción.
Artigo 6º.-Gastos subvencionables.
Poderán concederse subvencións para os seguintes gastos, sempre que sexan necesarios para a execución dos proxectos referidos no artigo anterior:
a) Os gastos de contratación de persoal
b) Os gastos de contratación de empresas de servizos
c) os gastos de adquisición de material técnico ou científico necesario para a realización das actividades sinaladas no anexo IV.
Artigo 7º.-Gastos non subvencionables.
Non serán subvencionables os custos relativos a:
a) Os vehículos.
b) A adquisición de material, mobiliario e equipamento de oficina.
c) Os gastos de mantemento e conservación dos bens e equipamentos.
d) Os gastos de manutención, desprazamento de persoas e representación.
e) O IVE, agás nos casos en que se presente certificado expreso do Ministerio de Facenda na porcentaxe non recuperable del.
f) A modernización ou acondicionamento de maquinaria, instalacións, locais, equipamentos, elementos auxiliares ou calquera outro tipo de ben, comprendidos en proxectos de investimento cuxo financiamento se realizase con axudas públicas, durante os cinco anos inmediatamente anteriores á solicitude.
Artigo 8º.-Intensidade da axuda.
1. A contía das axudas está condicionada, en todo caso, á existencia de dispoñibilidades orzamentarias.
2. O importe dispoñible para a concesión das subvencións poderá ser rateado entre todas as accións seleccionadas. Así mesmo, no caso de se presentaren varios proxectos para accións sustancialmente idénticas, poderase establecer unha contía de subvención para todas elas, independentemente do importe solicitado.
3. A porcentaxe máxima das axudas poderá acadar o 100% do investimento subvencionable en cada unha das accións. En ningún caso a suma das subvencións, axudas, ingresos ou recursos que financien as actividades subvencionadas poderá ser superior ao seu custo.
4. Os rendementos financeiros que se xeren polos fondos liberados aos beneficiarios incrementarán o importe da subvención concedida e aplicaranse igualmente á actividade subvencionada.
5. Manterase a axuda pero minorarase na fase de pagamento se o investimento material realizado é, por causa xustificada, de contía inferior á que se considerou subvencionable, e na mesma proporción.
Artigo 9º.-Incompatibilidades.
A percepción das subvencións previstas nesta orde será incompatible coa percepción de outras axudas para o mesmo proxecto financiadas por fondos europeos.
Capítulo II
Procedemento de xestión
Artigo 10º.-Presentación de solicitudes.
1. As solicitudes dirixiranse á conselleira de Pesca e Asuntos Marítimos segundo o modelo que figura no anexo I a esta orde, e presentarase dentro do prazo establecido na correspondente convocatoria no rexistro da Consellería de Pesca e Asuntos Marítimos ou no de calquera das súas delegacións territoriais e comarcais, ou en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. As solicitudes virán asinadas polo representante legal da entidade solicitante; se son formuladas por varias entidades conxuntamente deberán vir asinadas polo representante legal da entidade que exerza a representación de todas elas.
Artigo 11º.-Documentación.
1. Coa solicitude deberá achegarse a seguinte documentación (dous exemplares):
a) Documentación acreditativa da personalidade
1. Copia cotexada do documento nacional de identidade do asinante da solicitude.
2. Tarxeta de identificación fiscal da entidade solicitante
3. Certificación do órgano competente na que se especifique o acordo polo se lle concede autorización para formalizar a solicitude ao asinante.
4. ademais, se o solicitante non é unha confraría de pescadores, copia cotexada dos seus estatutos.
b) Proxecto para cal se solicita a subvención, que deberá conter polo menos:
1. Memoria descritiva do historial produtivo dos bancos, zonas de produción ou especies obxectivo a que se dirixa o proxecto, e referido aos últimos cinco anos.
2. Memoria descritiva das accións emprendidas pola entidade solicitante nos últimos cinco anos dirixidas á mellora da xestión ou da produtividade das zonas explotadas, indicando o custo de cada unha delas e o grao de consecución dos obxectivos esperados.
3. Descrición das accións que se pretende emprender, calendario de realización e melloras esperadas con cada unha delas, con referencia expresa ás previsións de creación ou consolidación de emprego.
4. Plano de localización das accións previstas.
c) Orzamento detallado de cada unha das accións propostas, no cal o IVE deberá vir separado.
1. Cando o importe do gasto subvencionable supere a contía de 30.000 euros no caso de execución de obra, ou de 12.000 euros no suposto de subministración de bens ou prestación de servizos por empre
sas de consultoría ou asistencia técnica, o beneficiario deberá solicitar, como mínimo, tres ofertas de diferentes provedores antes de contraer o compromiso para a prestación do servizo ou a entrega do ben, agás que polas especiais características dos gastos non exista no mercado suficiente número de entidades que o presten, ou que o gasto se fixese con anterioridade á solicitude de subvención. A elección das ofertas presentadas deberá xustificarse expresamente cando non recaia na proposta máis económica, e en calquera caso deberá responder a criterios de eficiencia e economía.
2. Declaración responsable sobre as fontes de financiamento previstas para cada unha das accións (recursos propios, préstamos, outras axudas...) conforme o anexo II.
d) Copia cotexada das concesións, autorizacións, permisos ou licenzas, segundo o caso, necesarias para levar a cabo os investimentos previstos e a súa posterior entrada en produción.
e) Certificación de estar ao día no cumprimento das obrigas tributarias e coa Seguridade Social, e de non ter débedas por ningún concepto coa Administración pública da Comunidade Autónoma galega.
f) Declaración responsable de non estar incurso en prohibición para obter a condición de beneficiario de subvencións, conforme o anexo III
g) No caso de solicitudes formuladas conxuntamente engadirase:
1. Un acordo de nomeamento do representante ou apoderado único para os efectos da subvención, asinado polos representantes de todas as entidades solicitantes
2. A distribución dos compromisos que corresponda executar a cada un dos solicitantes, así como o importe da subvención solicitada para cada un deles.
2. No caso de solicitudes formuladas conxuntamente, deberá incluírse a documentación das alíneas a), c).2, e) e f) anteriores por cada un dos solicitantes.
3. A documentación sinalada nas alíneas b).3, c).1, g).1 e g).2 do número 1 considerarase mínimo imprescindible para a tramitación das solicitudes, de xeito que serán inadmitidas aquelas en que se aprecie a ausencia dalgún destes documentos.
Artigo 12º.-Emenda da solicitude.
1. Os órganos responsables da tramitación das solicitudes comprobarán que estas reúnen todos os requisitos recollidos nesta orde. En caso contrario poráselles de manifesto por escrito aos interesados, para que nun prazo de dez (10) días remitan cantos datos, documentos complementarios e aclaracións se consideren necesarios para poder resolver o expediente, coa indicación de que, se así non o fixeren, se considerará que desistiron da súa petición, logo
de resolución, que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro. A documentación requirida para emenda da solicitude deberá ser presentada no rexistro da delegación territorial da Consellería de Pesca a que corresponda a tramitación do expediente, salvo que no escrito de requirimento se sinale outra cousa. A documentación presentada nun rexistro distinto poderá ser inadmitida se ten entrada no rexistro indicado no requirimento fóra do prazo inicial de 10 días conferido para a súa entrega.
2. Non se aplicará o disposto no número anterior ás solicitudes que non veñan acompañadas como mínimo da documentación sinalada nas alíneas b).3, c).1, g).1 e g).2 do número 1 do artigo 11, que serán inadmitidas.
3. Sen prexuízo do anterior, en calquera momento do procedemento, o servizo xestor poderá requirir á entidade solicitante para que remita aqueles datos ou documentos complementarios que resulten necesarios para a tramitación e adopción da resolución que proceda.
Artigo 13º.-Órganos de xestión e resolución.
1. A tramitación dos expedientes será realizada polos servizos correspondentes das delegacións territoriais da Consellería de Pesca e Asuntos Marítimos.
2. A resolución correspóndelle ao conselleiro ou conselleira de Pesca e Asuntos Marítimos sen prexuízo da posibilidade de delegación así como da aprobación, se é o caso, polo Consello da Xunta de Galicia.
Artigo 14º.-Comisión de avaliación.
1. Unha vez completos os expedientes, serán remitidos a unha comisión de avaliación constituída na Dirección Xeral de Recursos Mariños que os examinará e valorará logo de aplicar os criterios que se sinalan no artigo seguinte. O resultado da avaliación reflectirase nun informe que se incorporará ao expediente.
2. A comisión de avaliación estará formada polos seguintes membros:
Presidente: director/a xeral de Recursos Mariños.
Vogais: un funcionario adscrito á Dirección Xeral de Recursos Mariños, e un funcionario por cada unha das delegacións territoriais da Consellería de Pesca e Asuntos Marítimos, designados polo presidente.
Un dos vogais da comisión actuará como secretario.
En caso de imposibilidade de asistir a algunha das sesións, os membros da comisión poderán ser substituídos por quen designe o seu presidente.
A comisión poderá actuar asistida polos asesores que xulgue conveniente.
Artigo 15º.-Criterios de avaliación.
Para a valoración de cada unha das accións propostas nos proxectos presentados, a comisión terá en conta os seguintes criterios, ponderados co valor seguinte:
a) Grao de necesidade de emprender o investimento para acadar o fin previsto, e relevancia das melloras esperadas en relación co custo necesario para a súa consecución: 5 puntos.
b) Durabilidade dos resultados esperados: 2 puntos.
c) Efectos beneficiosos sobre o ambiente: 1 punto.
d) Integración con outros proxectos que a entidade solicitante propoña ou teña en marcha: 1 punto.
e) Resultados obtidos por outros proxectos realizados anteriormente pola entidade solicitante: 1 punto.
Artigo 16º.-Proposta de resolución.
1. Logo de deliberación, o presidente da comisión avaliadora formularalle ao órgano concedente, a través do instrutor, proposta de resolución que indicará de xeito individualizado os beneficiarios, os proxectos seleccionados e as accións para as cales se propón a subvención, así como o importe da subvención proposta para cada unha delas.
2. En función das dispoñibilidades orzamentarias adicionais, derivadas de renuncias, de modificación de resolucións de outorgamento ou de incremento do crédito destinado a este fin, poderán emitirse sucesivas propostas de resolución conforme o sinalado neste artigo.
Artigo 17º.-Resolución.
1. Á vista da proposta de resolución, e logo da preceptiva fiscalización do gasto, o órgano competente emitirá resolución motivada pola que se outorguen ou deneguen as subvencións solicitadas.
2. A resolución notificaráselles aos beneficiarios para que no prazo de dez (10) días comuniquen a súa aceptación ou rexeitamento da subvención nas condicións expresadas nela.
3. A resolución emitirase e notificaráselles aos interesados no prazo máximo de seis meses desde a publicación da convocatoria das axudas. O vencemento do prazo máximo indicado sen que se notifique a resolución posibilitará que os interesados poidan entender desestimada a súa pretensión por silencio administrativo.
Artigo 18º.-Recursos.
1. As resolucións, expresas ou presuntas que recaian ao abeiro desta orde, porán fin á vía administrativa e contra elas poderase interpoñer recurso potestativo de reposición perante a conselleira de
Pesca e Asuntos Marítimos no prazo dun mes contado a partir do día seguinte ao da súa notificación, ou de tres meses contados a partir do día seguinte a aquel en que se produza o acto presunto, segundo os casos. Así mesmo, tamén se poderá interpoñer directamente recurso contencioso-administrativo perante o órgano desta xurisdición, no prazo de dous meses contados desde o día seguinte ao da súa notificación, se é expresa, ou de seis meses contados a partir do día seguinte a aquel en que se produza o acto presunto, todo isto sen prexuízo de que os interesados poidan exercer calquera outro que consideren procedente.
2. O mesmo réxime de recursos sinalado no parágrafo anterior procederá contra as presentes bases reguladoras.
Artigo 19º.-Modificacións.
1. Calquera modificación que se pretenda realizar nos investimentos inicialmente previstos, tanto no referente ao orzamento como ás distintas partidas que o compoñen, requirirá a aceptación expresa da Consellería de Pesca e Asuntos Marítimos, e deberá ser posta en coñecemento desta sempre con anterioridade á súa realización.
2. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais e internacionais, poderá dar lugar á modificación da resolución de concesión.
Artigo 20º.-Xustificación e pagamento.
1. Para o cobramento da subvención concedida, as entidades beneficiarias deberán presentar dous exemplares da documentación que se sinala a seguir (orixinal ou copia compulsada) no prazo establecido na convocatoria, e no lugar e forma sinalados no artigo 10 desta orde:
a) Xustificación de ter realizado as accións para que se concedeu a subvención, mediante os seguintes documentos:
1. Informe técnico en que se describa a realización das accións e os datos e incidencias máis significativas na súa execución.
2. Relación de custos individualizados por cada actuación, con e sen IVE.
3. Facturas orixinais correspondentes aos custos sinalados na relación.
4. No caso de contratación de persoal: contrato formalizado e selado polo INEM, nóminas, TC1, TC2 e documento de declaración e liquidación do IRPF correspondente.
5. Extractos das contas, ordes de transferencia, talóns ou certificacións bancarias que xustifiquen
a efectiva realización dos gastos, así como o importe, procedencia e aplicación dos fondos propios ás actividades subvencionadas.
6. No caso de que as accións obxecto de subvención sexan de realización periódica e sucesiva e se prevexa a súa finalización con posterioridade á data límite de xustificación de investimentos, se non é posible achegar a documentación sinalada nos puntos 3 e 4 anteriores para os gastos posteriores a esta data límite poderá recoñecerse a obriga de pagamento sempre que o beneficiario achegue o contrato laboral ou de servizos en que se acredite a súa data de finalización, así como certificación do beneficiario acerca da efectiva realización das accións e do grao de execución que se prevé acadar. Non obstante, para o efectivo pagamento da subvención deberá achegarse posteriormente a documentación descrita nos anteditos puntos 3 e 4.
b) Certificación de estar ao día no cumprimento das obrigas tributarias e coa Seguridade Social, e de non ter débedas por ningún concepto coa Administración pública da Comunidade Autónoma galega.
c) Certificado bancario acreditativo da titularidade e identificación da conta para o pagamento da axuda.
d) No caso de proxectos solicitados conxuntamente por varias entidades, documento formalizado ante o órgano de xestión en que se recollan os compromisos que correspondan a cada un deles, así como nomeamento de apoderado único.
2. Os servizos correspondentes da Consellería de Pesca e Asuntos Marítimos emitirán certificado sobre o grao de realización do investimento, así como da súa adecuación, tanto ao proxecto que serviu de base para o outorgamento da axuda como aos xustificantes de gasto presentados.
3. Poderán presentarse xustificacións parciais á medida que se vaian executando as accións. Os pagamentos parciais non poderán superar o 80% do total da subvención concedida, e quedarán condicionados á efectiva realización completa do proxecto e á liquidación definitiva da subvención. Os pagamentos parciais están suxeitos á prestación de garantía nos termos sinalados no artigo 22º.
4. No momento da xustificación da execución total do proxecto e, en calquera caso, antes do derradeiro pagamento, o beneficiario presentará unha declaración complementaria do conxunto das axudas solicitadas para o mesmo proxecto, tanto das aprobadas ou concedidas como das pendentes de resolución.
Artigo 21º.-Pagamento anticipado.
Por resolución motivada da conselleira de Pesca e Asuntos Marítimos, e logo de solicitude dos interesados, poderá autorizarse un anticipo de ata un 50% da subvención prevista para a anualidade naqueles casos en que o investimento exixa pagamentos inmediatos. Os pagamentos anticipados están
suxeitos á prestación de garantía nos termos sinalados no artigo 22º.
Artigo 22º.-Garantías.
1. Será obrigatoria a prestación de garantías para a expedición de anticipos ou pagamentos parciais nos seguintes supostos:
a) Anticipos que superen o importe de 30.050 euros.
b) Pagamentos parciais cando a contía da subvención exceda 30.050 euros.
2. A garantía constituirase mediante seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca, que se depositará na Caixa Xeral de Depósitos da Comunidade Autónoma de Galicia, e deberá acadar como mínimo ata os dous meses seguintes ao remate do prazo de xustificación previsto na convocatoria.
3. A garantía deberá cubrir o importe dos anticipos ou pagamentos fraccionados xunto cos xuros deste calculados ao tipo de xuro legal do diñeiro vixente no momento da concesión e polo prazo que medie entre a data de solicitude e como mínimo a data sinalada no número 2.
4. As garantías serán liberadas logo de que se comprobe a realización do proxecto ou das accións independentes que o compoñan.
Artigo 23º.-Reintegro.
Procederá o reintegro, total ou parcial, da subvención concedida e dos xuros de mora que se teña dereito a percibir desde o momento do seu pagamento ata a data en que se acorde a procedencia do reintegro nos supostos sinalados no artigo 78.10º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, segundo redacción dada pola Lei 14/2004, do 29 de decembro, de medidas tributarias e de réxime administrativo.
Artigo 24º.-Publicidade.
1. A Consellería de Pesca e Asuntos Marítimos publicará no Diario Oficial de Galicia as subvencións concedidas con suxeición a esta orde indicando o programa e crédito orzamentario a que se imputan, beneficiario, cantidade concedida e finalidade da subvención.
2. Así mesmo, de conformidade co establecido no artigo 13, punto 4º da Lei 4/2006, do 30 de xuño, de transparencia e boas prácticas na Administración pública galega, a Consellería de Pesca e Asuntos Marítimos publicará na súa páxina web oficial a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
ANEXO IV
Actividades que se compromete a executar o beneficiario de subvencións para asistencia técnica na xestión dos recursos
* Mostraxe dos bancos marisqueiros da área da entidade cunha periodicidade como mínimo semestral, de acordo coa importancia do banco, nivel de datos dispoñibles, etc., salvo outra periodicidade requirida pola Administración.
* Mostraxes menos formais e máis frecuentes en bancos marisqueiros, atendendo principalmente á proporción de individuos de tamaño legal na poboación e ao tamaño medio dos exemplares.
* Remisión de informes das mostraxes aos servizos técnicos da delegación territorial correspondente da Consellería de Pesca e Asuntos Marítimos
* Asesoramento á entidade para a explotación racional do recurso.
* Elaboración, xestión técnica e seguimento dos Plans de Explotación da Entidade.
* Obtención da CPUE diaria de cada especie, a partir dos datos diarios do número de mariscadores e da captura total de cada especie-recurso co albo de ter unha estimación indirecta do estado dos bancos. Remisión mensual dos datos á delegación territorial para as aperturas mensuais.
* Envío de mostras do estado sanitario das augas e especies marisqueiras ao INTECMAR.
* Seguimento, control e planificación dos proxectos de rexeneración e mellora da produtividade.
* En xeral, seguimento das instrucións que sexan ditadas pola Dirección Xeral de Recursos Mariños para a implantación e seguimento das medidas de xestión.
* O inicio, interrupción ou finalización dos servizos de asistencia técnica deberá ser comunicado aos servizos técnicos da consellería no prazo máximo dunha semana desde que se produza o feito.
ANEXO V
Condicións que se compromete a cumprir o beneficiario de subvencións para o control de acceso ao recurso
a) O persoal de control e vixilancia deberá ter a habilitación como garda particular de campo, especialidade de gardapesca marítimo.
b) Os patróns e tripulantes de embarcacións cuxa dedicación non sexa a vixilancia, senón o manexo das embarcacións, deberán estar capacitados para facelo.
c) O persoal de vixilancia actuará baixo a supervisión do Servizo de Gardacostas e en colaboración con este, estando obrigados a remitir ao servizo os datos e informes que lles sexan requiridos.